इंसीडेंट शेयर करते हुए बोलीं एक्ट्रेस- ‘डायरेक्टर का व्यवहार मेरे प्रति सख्त था’
Bollywood Actress Radhika Madan Reveals Homi Adajania Yelled At Her In Front Of 250. राधिका मदान हालिया रिलीज वेब सीरीज ‘सास बहू और फ्लेमिंगो’ में नजर आईं थीं।
राधिका मदान हालिया रिलीज वेब सीरीज ‘सास बहू और फ्लेमिंगो’ में नजर आईं थीं। हाल ही में एक इंटरव्यू में उन्होंने इसकी शूटिंग से जुड़ा एक इंसीडेंट शेयर किया।
राधिका ने बताया कि शूटिंग के दौरान डायरेक्टर होमी अदजानिया ने सेट पर 250 लोगों के सामने उन पर चिल्लाया था। इस सीन में राधिका को सिर्फ वॉक करके आना था और एक्सप्रेशन देना था।
एक साथ कर रही थीं दो फिल्मों की शूटिंग 
फिल्म कंपैनियन को दिए एक इंटरव्यू में राधिका ने बताया, ‘मैं एक ही वक्त पर ‘कुत्ते’ और ‘सास बहू और फ्लेमिंगो’ जैसे प्रोजेक्ट्स की शूटिंग कर रही थी। मैं दिन में जयपुर में शूट करती थी और रात में मुंबई में। इस रुटीन के चलते मैं अक्सर थक जाती थीं।
मैं सेट पर रिलेक्स्ड होकर बैठी थी
एक दिन ‘सास बहू और फ्लेमिंगो’ के सेट पर मैं थोड़ा रिलीव्ड थी कि क्याेंकि मुझे सिर्फ एक ही शॉट देना था। मैंने सोचा कि इस सीन को देने के बाद मैं थोड़ा आराम कर लूंगी। यह एक आसान सा शॉट था। मुझे वॉक करते हुए जाना था, बैठना था और एक्सप्रेशन देना था।
अचानक आई होमी के चिल्लाने की आवाज
सेट पर 250 जूनियर्स मौजूद थे। मैंने सोचा कि इस आसान से शॉट में मुझसे क्या ही गलती होगी? मैंने वॉक करना शुरू किया… कट, साइलेंस और माइक पर होमी ने चिल्लाते हुए बोला- ‘क्या तुम शांता की तरह चलकर नहीं आ सकती हो?’
हालांकि, राधिका को हाेमी की यह बात अच्छी लगी। उनका कहना है कि होमी हर एक डिटेल पर नजर रखते हैं। दूसरे डायरेक्टर्स तो सीन में इस डिटेल पर ध्यान भी नहीं देते, क्याेंकि उन्हें इसमें सिर्फ वॉक करना था।
दूसरे कलाकारों के साथ नरमी से पेश आते थे
राधिका ने आगे बताया, ‘सेट पर होमी मुझे और डिंपल मैम को हर दिन नए चैलेंज देते थे। वो हम दोनों के साथ काफी सख्त थे और बाकी सभी के साथ बेहद नरम। हो सकता है कि उन्होंने पहले हमारे साथ काम किया हो, इसलिए उन्हें इसकी लिबर्टी थी, लेकिन वो वाकई हमारे साथ बहुत सख्त थे।’
होमी बोले- ‘तुम थकी हुई हो तो वो तुम्हारी प्रॉब्लम है’
इंटरव्यू में राधिका ने यह भी कहा कि वो होमी की डेडिकेशन देखकर इंप्रेस्ड थीं। उन्होंने बताया, ‘होमी ने मुझसे कहा- मैंने इस किरदार को चुना है और वो इस किरदार को ऐसे ही नहीं जाने देंगे। मैं चाहता हूं कि मेरा कैरेक्टर कैमरे पर नजर आए।
अगर तुम थकी हुई हो तो वो तुम्हारी प्रॉब्लम है। मैंने नहीं कहा तुमसे कि तुम एक ही वक्त में दो फिल्मों पर काम करो।’
वेब सीरीज ‘सास बहू और फ्लेमिंगो’ में राधिका के अलावा डिंपल कपाड़िया, नसीरुद्दीन शाह, दीपक डोबरियाल, अंगीरा धर, ईशा तलवार जैसे कलाकार भी नजर आए।
इस सीरीज से पहले राधिका, होमी के साथ फिल्म ‘अंग्रेजी मीडियम’ में काम कर चुकी हैं। फिल्म में उन्होंने इरफान खान की बेटी का रोल प्ले किया था। वहीं होमी, ‘कॉकटेल’ और ‘बीइंग सायरस’ जैसी फिल्में डायरेक्ट करने के लिए जाने जाते हैं।